Хайдәр Бигичев истәлегенә багышланган концерт булды (ФОТО)

	Яңартылган Уразавыл мәдәният йортында 15 августта Татарстанның халык, Россиянең атказанган артисты, безнең күренекле якташыбыз (Чүмбәли) Хайдәр Бигичевның 65 яшьлеге уңаеннан аның якты истәлегенә багышланган зур концерт булып узды. 	 Ул икенче бөек якташ (Актук) артистыбыз Рәшит Ваһапов исемендәге татар җыры фестивале кысаларында үткәрелде. Аның төп оештыручысы – Рәшит Ваһаповның югалып барган исемен, данын саклап калып, аның кабатланмас иҗатын, абруй дәрәҗәсен яңа үрләргә күтәргән, бөтен дөньяга таныткан авылдашы Рифат Фаттахов иде. Аңа урында бу концертны оештыруда Нижгар татарлары конгрессының, Нижгар татарлары автономиясенең һәм дә җирле хакимиятнең күрсәт- кән ярдәмнәрен дә әйтеп үтәргә кирәк. Мәсәлән, тагын бер күренекле якташыбыз (Кочко-Пожар), шулай ук Татарстанның халык артисты Рамил абый Курамшин бу концерт кысаларында китабын халыкка тәкъдим итәргә мөмкинлек тудырганы өчен район хакимиятенә һәм мәдәниятенә чиксез рәхмәтле. Шулай ук иҗатына югары бәя биреп аны бүләкләгән Сергач районы хакимиятенә дә ул олы рәхмәтен җиткерүебезне үтенде. 
	О.ХӨСӘИНОВ	
Туган як

	№   |  	


